
    Pôvodná publikácia


    


    


    Vladimír Hurban Vladimírov. Hry. Tatran. Bratislava 1974. 284 s.


    Bibliografické poznámky


    Vladimír Hurban Vladimírov: Hry


    


    Doslov napísal dr. Pavol Palkovič.


    Vyšlo vo vydavateľstve Tatran v Bratislave 1974.


    130. zväzok edície Divadelná tvorba.


    Spoločné vydanie vydavateľstva Tatran a vydavateľstva kníh a novín Obzor v Novom Sade (Juhoslávia).


    Zodpovedný redaktor Vlastimil Zabloudil.


    Technická redaktorka Gita Mihalovičová.


    Jazyková úprava hier Emília Nemsilová.


    


    Redakčná poznámka


    Výber z dramatického dedičstva Vladimíra Hurbana Vladimírova je pripravený z prvých knižných vydaní týchto jeho hier na Slovensku. ZÁVEJE vydalo Ústredie slovenských ochotníckych divadiel v Martine 1922; drámu MILICA NIKOLIČOVÁ vydala Matica slovenská v Martine 1922; drámu ZEM vydalo Ústredie slovenských ochotníckych divadiel 1931; ZÁMKA ŠKRIPÍ je spracovaná z autorovho rukopisu.


    


    Zem. Sedliacka dráma v piatich dejstvách


    Milica Nikoličová. Dráma v troch dejstvách


    Záveje. Dráma v troch dejstvách


    Zámka škripí. Dráma v troch dejstvách

  


  
    Osoby


    


    


    ĎURO BOTÁR, bohatý sedliak


    Jeho chorľavá ŽENA


    ZUZA, ich mladá, zdravá dcéra


    KLINČOK, dedinský „majster“


    JUDA, krásavica, jeho dcéra


    MIŠO, mládenec


    GAZDINÁ na priadkach


    SEDLIAK — jeden z tých úbohých


    MLÁDEŽ a HUDCI na priadkach


    ROBOTNÍCI


    


    Odohráva sa vo veľkej sriemskej dedine roku 1925, od februára do novembra.

  



Prvé dejstvo





Bohato zariadená izba u Botárovcov. Opona sa zdvihne tichúčko a niekoľko sekúnd panuje mier — možno preto, aby obecenstvo malo času kochať sa na skvostnom zariadení. Ale o chvíľu počuť.



HLAS (chorľavej ženy Botárovej): Len prejdite, zavolám Ďura.

(Dvere sa otvoria. Vstupuje Sedliak.)

SEDLIAK: Ale veď by som dočkal aj tu vonku. (Zastane bojazlivo pri dverách, pozrie zadiveno a pokrúti hlavou. Skadiaľ to nenadále priateľstvo a úcta u Botárovcov? Ako ho pekne vítajú tí bohatí Botárovci! Vykročí a obdivuje bohatstvo, ktoré kričí z vyparádenej izby. Hľa, všetko je nové, novučičké! Ach, to iste kúpil gazda Botár minulej jesene, keď sa chmeľ tak dobre vydaril. Oho, aký krásny zimný kabát má Botár! Veď to vari pravý astrachán! A hľa, tie sukne — to sú iste Zuzine, pravdaže! Ako si ich navešala! Ó, hľaďže, a aké koberce majú! To nie sú „handrošky“. Načo je len to? A aké sú mäkké, škoda po nich aj chodiť. Veď som si mohol aj pantofle vonku nechať — a už sa aj poberá von, aby ich zobul…)

BOTÁR (vstúpi): No, vitajte, sused. Žena mi práve hovorí, že ste prišli. Veďže si sadnite, báči Paľo, a toto dajte sem. (Berie mu klobúk z ruky a dáva na vešiak.) Tak.

SEDLIAK (díva sa vyjavene na Botára a ako hypnotizovaný sadne si): Ale…

BOTÁR: Ach, sadnem si aj ja. Veď sme od rána na nohách. Ale, čo robiť? Kým sme tu, musíme sa trápiť… (Zmraští tvár.) Ach, viete, báči Paľo, ťažko je to!

SEDLIAK: Hej, veď ja viem! Trápenia všade dosť. (Pozrie, ale zbadá, že prestrúhal.) Ale, pán Botár, prečo sa vy tak trápite? Prečo vy toľko robíte? Taký gazda, panebože, vy by ste mohli, vidíte, takto len si sadnúť, cigaru do úst, pred seba liter vína a —

BOTÁR: Ej, ej, aký som zábudlivý…! (Vstane, ide k skrini a berie prichystanú fľašu vína. Rozostaví poháre.) Ale Zuza nezabudla! Nože, sused. (Nalieva.) Ale dohánu nemám.

SEDLIAK (prekvapený, znovu, okúňa sa): Veď ja len žartujem. Ďakujem, ďakujem! (Robí si cigaretu.) Veď by som aj ja toto pľuhavstvo zanechal, nuž ale načo? Keď si tak zafajčím, aspoň zabudnem na svoju biedu, na svoje trápenie. A potom aj pri robote, dobre mi príde. (Pije.)

BOTÁR (pozrie): Dobre vám, že si môžete takto pomôcť. Vidíte, ja sa už len trápiť musím. Hej, veru trápenia dosť — až potiaľ. (Ukazuje, potom si upije a utiera si fúzy.) Ale čože, ak sa človek nepostará, ak všade, prepytujem — nestrčí svoj nos — tak pôjde všetko dolu vodou! Hej, môj drahý báči Paľo, nie je to ľahko! Hľa, dnes sme odbavili jednu robotu.

SEDLIAK: A koľkože bolo?

BOTÁR: Doplnili sme do štyroch vagónov. Ostatok nechal som si pre dom. Bude trochu i pre ošípané.

SEDLIAK: A koľkože tohto roku chováte?

BOTÁR: Ach, veru málo, štyridsaťdva kusov. Hej, nevypláca sa to, ako pred dvoma rokmi. Cena padla a ani kupci nemajú peňazí. Viete, koľko som stratil vlani na sviniach? Takmer stotisíc dinárov. Nuž, však to chmeľ vyrovnal.

SEDLIAK (vyvalí oči): Panebože — stotisíc…

BOTÁR: Ja som to ani nezbadal. Dobre je, že my sedliaci si nepíšeme. Veď by sa človek zbláznil! Ach, viete, to sú všetko také „luxusy“. Také špekulácie nech páni robia. My sedliaci držme sa len zeme. Zem je náš „varštať“.

SEDLIAK (smutne): Nuž, kto sa jej môže držať, dobre tomu. Ale keď varštať musíme opustiť?

BOTÁR (trhne sa a zatušúva): Ach, nuž ako sa vezme. Nie je ani každý pre zem. Mnohým je na ťarchu… (Povedal priveľa, a preto hneď sa chce opraviť.) No, hej, ani zem nemôže divy stvárať, ak ju človek neobrába tak, ako načim.

SEDLIAK (poškrabe sa; cíti, že to bolo naňho cielené): Nuž, akože ju obrobím, keď…

BOTÁR (pozrie — teraz vari príde to hlavné…): Veď to je to! (Skúmavo.) No a, sused, ako vlastne stojíme? Či ste si už rozmysleli? O tej zemi, viete. (Čaká na odpoveď ako jastrab!)

SEDLIAK: A čože mám veľa rozmýšľať? Už je to tak. Ja predám…

BOTÁR (natešený, ale tají): Vaša vôľa. Nechcel by som vás ani narádzať, ani vás prinucovať…

SEDLIAK: Ach, čože ma máte narádzať alebo nútiť! Mne radí bieda a núti ma to isté s makom… Lepšie teraz, ako keď bude pozde… Radšej vám, ako niekomu cudziemu. Veď je, ako by stvorená pre vás.

BOTÁR (radostne): Veru, dobre vravíte. A ja vám zaplatím za ňu ako nikto iný.

SEDLIAK (rozjasní sa): No, naozaj, udiera do vašej zeme…

BOTÁR (znáhla): To sú dve aj pol jutra, ale ja by som aj pašienky kúpil.

SEDLIAK (zadíva sa): Ale veď som ja chcel predať len dve aj pol jutra na lúkach… (Bojazlivo.) A vy vari chcete celú moju zem? Všetko? Všetko chcete kúpiť? Moju zem…?

BOTÁR (vyjavený): Zem, áno, ja chcem všetku vašu zem — aj na lúkach, aj pašienky. (Mierni sa.) Máte jej okrem domu a záhrady niečo vyše štyroch jutár.

SEDLIAK (pozrie pomútený): Mám štyri jutrá a dvestoštyridsať kvadrátov.

BOTÁR: Viem. Včera mi ukázali v grundbuchu.

SEDLIAK (stupňovanie): A vy ste sa prezvedeli v grundbuchu?

BOTÁR: Grundbuch je naše zrkadlo. Tam som videl.

SEDLIAK: A videli ste v „zrkadle“ aj ťarchu, ktorú mám na zemi?

BOTÁR: O to sa netrápte. Ja všetko prevezmem. V banke mi vraveli, že to pôjde.

SEDLIAK: Aj v banke ste už boli? A ja reku, že. — (Utrápený.) Ach, moja zem, moja milá zem…

(Prestávka.)

HLAS (z vonku): Ďuro, nože hybaj!

BOTÁR: Čo je? (Vyjde.)

SEDLIAK (načúva. Chytá sa za hlavu. Obzrie sa a upije si).

BOTÁR (sa vráti a hovorí vo dverách): Tu sú, pravdaže, tu sú. (Sedliakovi.) Spytuje sa váš malý Janko, že či ste tu.

SEDLIAK (zarmúti sa): Môj Janko. Aha, už viem, už viem… Viem, kto ho posiela. A prečo…! Moja žena, chudera, tak ma odrádzala, tak ma prosila…

BOTÁR: No, nebojte sa sused, ja som Janka upokojil, aj som mu na cukor dal. Odišiel. Viete, sused, ženy sú také. Ony to nerozumejú, ale starať sa chcú do všetkého.

SEDLIAK: Ach, zem, moja milá zem…

BOTÁR (ostro): Ale, čože toľko bedákate? Zem…? Zem ostane, môžete si ju každý deň pozrieť — ale aj tie ťažké tisíce, ktoré dostanete za ňu. A zem si nevezmete sebou do hrobu ani vy, ani ja. Dosť nám bude po siahe.

SEDLIAK: Dosť nám bude po siahe…! Veď tú siahu nám nikto nevezme, to ja viem. Ale kým sme živí, chceli by sme všetko. Chceli by sme salaše, chmeľnice, vinice, chceli by sme zem, ohromnú, nedohľadnú, šíru zem… Ej…! A nikdy dosť, nikdy dosť… Koľko vy už len máte tej zeme?

BOTÁR (skromne): Ach, nie je to tak mnoho. Ľudia sú, viete, závistliví a vidia všetko dvojnásobne. Čože, ak sa rozhodnete a predáte mi tie štyri jutrá a dvestoštyridsať kvadrátov, budem mať rovno osemdesiat jutár — pravdaže, okrem vinice.

SEDLIAK (skríkne): Osemdesiat jutár — a mne zostane siaha…

(Dusná prestávka.)


SEDLIAK (vyvedený z rovnováhy): Nuž, to je pravda, ale zem, zem… Ach, panebože, čo si počnem. (Rozmýšľa.) Tak vravíte chmeľ? A keby som ja nasadil chmeľ?


SEDLIAK (pozrie ako na dobrodincu): Vari máte pravdu! (Polohlasne a nepovedome.) Peknú chmeľnicu pri dome — a v banke bez dlžoby…

BOTÁR (do reči): Aká dlžoba! Ešte by ste si mohli aj do banky odniesť! Áno, áno.

